Søndag kveld ble Aftenpostens utsendte fotograf i Istanbul, Paal Audestad angrepet mens han var på jobb.

– Aftenpostens fotograf ble angrepet av en person på en begravelse for to lokale tjenestemenn i Sakirin-moskeen i Istanbul søndag kveld. Personen forsøkte å rive kameraet vekk fra fotografen, sier Kristin Kornberg, printsjef og fungerende redaktør i Aftenposten til TV 2.

Paal Audestad er på jobb i Tyrkia for Aftenposten, sammen med reporter Alf Ole Ask.



De var begge til stede da hendelsen inntraff.

– Politiet fjernet fotografen fra folkemengden og pågrep en av angriperne. Det hele endte godt, men viser at stemningen til tider er meget spent. Vi vurderer sikkerheten fortløpende i samråd med teamet vårt i Istanbul. Bortsett fra denne hendelsen i dag, opplever teamet at situasjonen i byen har vært avklart og relativt rolig, sier Kornberg.

Slo etter kamera

Lørdag ble også TV 2s team utsatt for angrep på jobb i Tyrkia.

Reporter Kadafi Zaman og fotograf Aage Aune direkterapporterte fra en av broene over Bosporosstredet i Istanbul, men opplevde at Erdogan-tilhengere slo etter dem og kamera.

– Det utviklet seg nesten til en mobb. De slo etter oss og etter kameraet og ville ikke at vi skulle filme, forteller Zaman til TV 2.